
VENDIM

Nr. 184, datë 7.8.2025

MBI DHËNIEN E AUTORIZIMIT NGA ERE PËR VENDOSJEN E KUOTAVE TË SHOQËRISË “SAMASOL” SHPK, SI MJET PËR GARANTIMIN E DETYRIMIT NDAJ “INTESA SANPAOLO BANK ALBANIA” SHA

Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; neneve 9, pika 8, dhe 10 të rregullores “Për procedurat dhe afatet për dhënien e autorizimit nga ERE për ndryshimin e statusit ligjor të të licencuarit, ndryshimin e ortakut/aksionarit që kontrollon interesat e të licencuarit dhe vendosjen e kuotave/aksioneve të ortakut/aksionarit që kontrollon interesat e të licencuarit, si mjete për garantimin e përmbushjes së detyrimit/eve ndaj të tretëve”, miratuar me vendimin e Bordit të Entit Rregullator të Energjisë (ERE) nr. 235, datë 26.11.2021; si dhe nenit 15, të rregullores “Për organizimin, funksionimin dhe procedurat e ERE-s, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 7.8.2025, mbasi shqyrtoi relacionin me nr. 1330/5 prot., datë 31.7.2025, të Drejtorisë së Licencimit dhe Autorizimeve, “Mbi kërkesën e shoqërisë ‘Samasol’ sh.p.k. për dhënien e autorizimit nga ERE për vendosjen e kuotave të saj, si mjet për garantimin e përmbushjes së detyrimit ndaj të tretëve”,

konstatoi se:

Për qëllime të shqyrtimit të kërkesës për dhënien e autorizimit për shoqërinë “Samasol” sh.p.k., është ndjekur procedura dhe është analizuar dokumentacioni si vijon: 

1. Kërkesa për marrjen e autorizimit
- Shoqëria, me shkresën nr. 1330/2 prot,. datë 15.7.2025, ka paraqitur kërkesën për të marrë autorizimin e ERE-s, për vendosjen e kuotave si mjet për të garantuar përmbushjen e detyrimit ndaj palës kredidhënëse “Intesa SanPaolo Bank Albania” sh.a.

2. Shqyrtimi i kërkesës dhe kërkesa për dokumentacion plotësues
- Shoqëria “Samasol” sh.p.k. është licencuar në veprimtarinë e prodhimit të energjisë elektrike me vendimin e Bordit të ERE-s nr. 14, datë 16.1.2025.

- Me shkresën nr. 1330 prot., datë 13.3.2025, shoqëria ka kërkuar dhënien e udhëzimeve të posaçme në lidhje me vendosjen e aseteve të luajtshme/të paluajtshme të projektit fotovoltaik dhe barrësimin e kuotave si garanci, në favor të “Intesa SanPaolo Bank Albania” sh.a.

- ERE, me shkresën nr. 1330/1 prot., datë 1.4.2025, për sa i përket kërkesës për transferimin e aseteve, i ka bërë me dije shoqërisë se jep miratimin për transferimin e aseteve fikse, që i shërbejnë veprimtarisë së licencuar me vlerë më të madhe se 150,000,000 lekë, si e tillë vetëm në këtë rast duhet të depozitojë dokumentacionin konform nenit 7 të rregullores “Për procedurat e transferimit të aseteve nga të licencuarit”, miratuar me vendimin e Bordit të ERE-s nr. 119/2016, ndërsa lidhur me kërkesën për barrësimin e kuotave duhet të depozitojë sa kërkuar në nenin 8 të rregullores 235/2021.

- Pas shqyrtimit të dokumentacionit të depozituar, ERE, nëpërmjet shkresës nr. 1330/3 prot., datë 18.7.2025, i ka bërë me dije informacionin që nevojitet të plotësohet për këtë aplikim, i cili konsiston, në bërjen me dije nëse ka pasur vendim gjyqësor për vendosjen e kuotave të shoqërisë (depozitimin e tij nëse ka), si dhe të bëjë me dije nëse pjesë të dokumentacionit të përcjellë konsiderohet që nuk duhet të jetë i hapur për publikim.

3. Dorëzimi i dokumentacionit plotësues 
- Shoqëria me shkresën nr. 1330/4 prot., datë 28.7.2025 ka përcjellë informacionin/dokumentacionin e kërkuar.

4. Përfundime dhe kërkesa të tjera për dhënien e autorizimit
- Nga analiza përfundimtare e dokumentacionit të përcjellë nga shoqëria “Samasol” sh.p.k., rezulton se është dorëzuar dokumentacioni në përputhje me kërkesat e parashikuara në nenet 5, 6, 7 dhe 8 të rregullores “Për procedurat dhe afatet për dhënien e autorizimit nga ERE për ndryshimin e statusit ligjor të të licencuarit, ndryshimin e ortakut/aksionarit që kontrollon interesat e të licencuarit dhe vendosjen e kuotave/aksioneve të ortakut/aksionarit që kontrollon interesat e të licencuarit ,si mjete për garantimin e përmbushjes së detyrimit/eve ndaj të tretëve”, miratuar me vendimin e Bordit të ERE-s nr. 235, datë 26.11.2022, si vijon:
- Neni 5, pika 2 – Kërkesa dhe dokumentet shoqëruese janë nënshkruar nga administratori i shoqërisë, në përputhje me kërkesat e Rregullores.

Plotësimi i kërkesave të nenit 5:
- Neni 5, pika 4 – Dokumentacioni është paraqitur në gjuhën shqipe, në format origjinal, ose të noterizuar, dhe i shoqëruar me kopje elektronike.

- Neni 5, pika 5 – Shoqëria ka bërë me dije që për dokumentacionin shoqërues të kësaj procedure të ruhet konfidencialiteti dhe të mos jetë i hapur për publikun.

5. Plotësimi i kërkesës sipas nenit 8:

- Pika 1 – Janë paraqitur të gjitha të dhënat e kërkuara mbi shoqërinë, përfaqësuesin e autorizuar, arsyet për vendosjen e barrës siguruese, përshkrimi i detyrimeve dhe deklarata mbi statusin e kuotave.

- Pika 2 – Janë dorëzuar të gjitha dokumentet përkatëse, përfshirë ekstraktin historik të regjistrit tregtar, vendimet e organeve drejtuese, marrëveshjen përkatëse dhe dokumentacionin tjetër shtetëror, si më poshtë vijon: 

- Germa “a” – Ekstrakti historik i regjistrit tregtar.

- Germa “b” – Vendimi i organeve drejtuese: Ka depozituar vendimin e Asamblesë së Përgjithshme të Ortakëve të shoqërisë “Samasol” sh.p.k., të datës 14.7.2025, me anë të së cilës është miratuar aplikimi në ERE për regjistrimin e kuotave të kësaj shoqërie në regjistrin e barrës siguruese.

- Gërma “c” – Marrëveshjen përkatëse: 

- “Kontrata kredie” nr. 349 rep., nr. 102 kol., datë 10.3.2025 dhe nr. 103 kol., datë 10.3.2025, nënshkruar ndërmjet “Intesa SanPaolo Bank Albania” sh.a. (në cilësinë e kredidhënësit) dhe shoqërisë “Samasol” sh.p.k. (në cilësinë e kredimarrësit).

- “Marrëveshje siguruese” me nr. 104 rep., nr. 64 kol., datë 10.3.2025, të nënshkruar ndërmjet “Intesa SanPaolo Bank Albania” sh.a. (në cilësinë e barrëmarrësit), si dhe ortakëve të kësaj shoqërie (në cilësinë e barrëdhënësve).

- Pika 3 – Shoqëria ka shlyer të gjitha detyrimet financiare ndaj ERE-s.

6. Kushtet e vendosura për dhënien e autorizimit

- Dhënia e autorizimit nga ERE për vendosjen e kuotave të shoqërisë “Samasol” sh.p.k., si mjet për garantimin e detyrimit ndaj të tretëve, nuk e përjashton këtë të fundit nga detyrimi për të marrë autorizimet ose miratimet e nevojshme nga organet e tjera kompetente, apo nga palët e treta përkatëse, në rast se kjo kërkohet nga kuadri ligjor ose nga marrëveshjet kontraktuale në fuqi. Vendosja e këtij kushti bëhet për të garantuar se autorizimi i dhënë nga ERE mbetet i kufizuar vetëm në kuadër të ushtrimit të funksioneve të saj rregullatore, pa ndërhyrë, apo anashkaluar detyrimet ligjore ose kontraktuale, që mund të ketë shoqëria ndaj autoriteteve të tjera ose palëve të përfshira në marrëdhënie financiare apo tregtare. Në këtë rast, duke qenë se marrëveshja e është nënshkruar me bankë vendëse, është përgjegjësi e shoqërisë të respektojë çdo detyrim tjetër jashtë kompetencës së ERE-s, që mund të rrjedhë nga këto marrëveshje.

- Shoqëria detyrohet të njoftojë ERE-n, në rast të heqjes së barrës siguruese ose të ekzekutimit të saj të detyrueshëm.

Për gjithë sa më sipër, Bordi i ERE-s 
VENDOSI:

1. Dhënien e autorizimit të ERE-s për vendosjen e kuotave të shoqërisë “Samasol” sh.p.k. si mjet për të garantuar përmbushjen e detyrimit ndaj palës kredidhënëse, “Intesa SanPaolo Bank Albania” sh.a. (për kontratat datë 10.3.2025).

2. Dhënia e Autorizimit nga ERE, sipas përcaktimeve të pikës 1 të këtij vendimi, nuk e çliron shoqërinë “Samasol” sh.p.k. nga detyrimi për të marrë autorizimin/miratimin e organeve të tjera, apo palëve të treta për këtë ndryshim, në rast se kjo kërkohet nga këto organe.

3. Shoqëria duhet të njoftojë ERE-n për heqjen e barrës siguruese mbi kuotat ose në rast të ndodhjes së një ekzekutimi të detyrueshëm.

4. Ky vendim është objekt rishikimi nga ERE, në varësi të plotësimit/mosplotësimit të kushteve të vendosura në pikat 2 dhe 3 të këtij vendimi.

5. Drejtoria e Licencimit dhe e Autorizimeve të njoftojë shoqërinë “Samasol” sh.p.k. për vendimin e Bordit të ERE-s.

Ky vendim hyn në fuqi menjëherë.

Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit, në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi, apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.

Ky vendim botohet në Fletoren Zyrtare.

KRYETAR

Petrit Ahmeti


